b'\n_START_ARTICLE_\nK\xc3\xa4\xc3\xa4v\xc3\xa4t metsien suojeluarvon indikaattoreina\n_START_PARAGRAPH_\nLahottajasieniin kuuluvia k\xc3\xa4\xc3\xa4pi\xc3\xa4 k\xc3\xa4ytet\xc3\xa4\xc3\xa4n yleisesti vanhojen, suojeluarvoltaan korkeiden metsien tunnistamiseen luontoinventoinneissa. Mets\xc3\xa4taloudelle herkkien k\xc3\xa4\xc3\xa4pien esiintyminen kertoo laajemmin lahopuusta riippuvaisten eli\xc3\xb6lajien tilasta ja alueen lahopuujatkumosta.\n_START_SECTION_\nMit\xc3\xa4 k\xc3\xa4\xc3\xa4v\xc3\xa4t indikoivat\n_START_PARAGRAPH_\nTeoriassa jokainen mets\xc3\xa4st\xc3\xa4 l\xc3\xb6ytyv\xc3\xa4 eli\xc3\xb6laji on vain itsens\xc3\xa4 indikaattori, eli pursuk\xc3\xa4\xc3\xa4v\xc3\xa4n l\xc3\xb6ytyminen todistaa vain sen, ett\xc3\xa4 paikalla el\xc3\xa4\xc3\xa4 pursuk\xc3\xa4\xc3\xa4p\xc3\xa4. Kokemus on kuitenkin osoittanut, ett\xc3\xa4 tiettyjen, vaateliaiden lajien (ja varsinkin monien sellaisten yhtaikainen) l\xc3\xb6ytyminen heijastaa laajemminkin kyseisen paikan tilaa, samaan tapaan kuin suomalaisessa metsien kasvupaikkaluokituksessa tietyt opaskasvit kertovat varsin selv\xc3\xa4sti, mist\xc3\xa4 mets\xc3\xa4tyypist\xc3\xa4 on kyse. Huolella valikoituja eli\xc3\xb6lajeja voidaan k\xc3\xa4ytt\xc3\xa4\xc3\xa4 ilment\xc3\xa4jin\xc3\xa4 eli indikaattoreina, kun joudutaan vertailemaan suojelun kannalta olennaisia asioita._NEWLINE_Mets\xc3\xa4n luonnontilaisuuden indikaattoreiksi sopivat monet eli\xc3\xb6ryhm\xc3\xa4t, kuten sienet, j\xc3\xa4k\xc3\xa4l\xc3\xa4t, sammalet ja hy\xc3\xb6nteisist\xc3\xa4 etenkin kovakuoriaiset. Kukin eli\xc3\xb6ryhm\xc3\xa4 paljastaa omanlaisiaan piirteit\xc3\xa4 mets\xc3\xa4n ekologiasta ja ik\xc3\xa4rakenteesta: puusto- eli varjojatkumoa, j\xc3\xa4ttipuujatkumoa, maapuujatkumoa, el\xc3\xa4v\xc3\xa4n puuston jatkumoa, jne. Kaikkien eli\xc3\xb6ryhmien inventointi on kuitenkin liian suurit\xc3\xb6inen, ja k\xc3\xa4yt\xc3\xa4nn\xc3\xb6n tarpeisiin on teht\xc3\xa4v\xc3\xa4 valintoja. K\xc3\xa4\xc3\xa4pien inventointia on Suomessa k\xc3\xa4ytetty laajasti ns. toiminnallisen aarniomets\xc3\xa4jatkumon (functional primeval forest continuity) osoittamiseen, eli k\xc3\xa4yt\xc3\xa4nn\xc3\xb6ss\xc3\xa4 suojeluarvon yhten\xc3\xa4 mittarina.'